Ministarstvo obrane Republike Hrvatske oglasilo se u utorak priopćenjem, u kojem među ostalim navode tko se sve uključio u akciju potrage za nestalim 45-godišnjakom.

Kako smo izvještavali, muškarac je jučer poslijepodne sjeo na ogradu Masleničkog mosta, ispalio hitac iz vatrenog oružja i survao se u more. Iz više izvora nam je potvrđeno da se radi o pilotu kanadera.

„Letačka posada Eskadrile helikoptera (EH) 93. zrakoplovne baze Hrvatskog ratnog zrakoplovstva i protuzračne obrane (HRZ i PZO) iz vojarne "Pukovnik Mirko Vukušić" uključila se u utorak, 31. listopada 2017. u jutarnjim satima s helikopterom BELL-206 B u akciju traganja za nestalom osobom u moru kod Masleničkog mosta“, piše u priopćenju MORH-a, te se dodaje:

„Postoje indicije da se radi o pripadniku 93. zrakoplovne baze HRZ i PZO, za kojeg je prijavljen nestanak u ponedjeljak, 30. listopada 2017. godine. Na mjestu događaja upućene su istražiteljske ekipe te je pokrenuta akcija potrage. Uz helikopter HRZ i PZO u potrazi sudjeluju i ronioci, policijski službenici i očevidne ekipe MUP-a i Vojne policije te brodovi Policijske uprave Zadarske i Lučke kapetanije“, naveli su iz MORH-a.

Potraga je velika i intenzivna, za sada nije dala rezultata, no glasnogovornik zadarske policije Elis Žodan kaže da će se traganje nastavljati jednakim intenzitetom.

- Potraga se nastavlja i neće biti obustavljena sve do pronalaska nestale osobe – kazao je Žodan. Dodao je da je MORH ponudio svu potrebnu pomoć u ljudstvu i tehnici.

Ova tragedija je potresla Zadar, osobito kolege tragično stradalog pilota koji su sa njim radili težak i opasan posao, na kojem im je ovoga ljeta čestitala cijela Hrvatska.